[{"text_idx": "#000002", "text": "Does dim bachwr wedi ennill mwy o gapiau i di\u0302m Rygbi Cymru na Garin Jenkins. Nid yn unig ei fod wedi sgorio cais i\u2019w glwb Abertawe wrth iddyn nhw guro Awstralia yn 1992 (21-6 \u2013 dipyn o grasfa!) ond mae hefyd wedi chwarae mewn tair cwpan y byd, wedi ennill y gynghrair a\u2019r gwpan i\u2019w glwb yn ogystal a\u0302 bod yn gapten. Er cymaint mae Garin wedi ei wneud ar y cae chwarae mae\u2019n esbonio mai oddi ar y cae mae wedi wynebu\u2019r her fwyaf yn ei fywyd."}, {"text_idx": "#000003", "text": "\u2018Trwy gydol fy nyddiau ysgol roeddwn wrth fy modd gyda rygbi. Ond roeddwn hefyd yn wyllt iawn; doeddwn i ddim yn troi lan i\u2019r ysgol. Dwi\u2019n meddwl i mi roi mewn i bwysau gan fy ffrindiau ac roeddwn eisiau dangos fy hun."}, {"text_idx": "#000006", "text": "\u2018Yn y diwedd cefais fy nhaflu allan o\u2019r ysgol a\u2019m rhoi mewn cartref ar gyfer bechgyn drwg. Roedd yn sioc anferth i mi oherwydd doeddwn i ddim eisiau bod yno o gwbl. Roeddwn yn dda mewn chwaraeon, yn arbennig rygbi, pe\u0302l droed a bocsio. Roedd yn amser tywyll iawn yn fy mywyd ac roeddwn wirioneddol yn ofni na fyddai modd i mi ddod yn o\u0302l o\u2019r lle yr oeddwn wedi mynd iddo. Dwi\u2019n cofio meddwl mod i\u2019n mynd lawr yr afon yn sydyn iawn ac yn methu cyrraedd y lan. Ond ar yr un pryd roeddwn yn cofio rhai o\u2019r gwersi yr oeddwn wedi eu dysgu yn yr Ysgol Sul, felly roeddwn yn gweddi\u0308o ar Dduw am gymorth. Wrth edrych yn o\u0302l dwi ddim yn meddwl y byddwn wedi dod drwy\u2019r cyfnod oni bai am gariad Duw tuag ataf i drwy fy rhieni."}, {"text_idx": "#000007", "text": "\u2018Ar o\u0302l pedwar neu bump mis roeddwn yn o\u0302l yn Ynysybwl (fy nghartref), a chefais waith yn y pwll glo. Roeddwn yn mwynhau chwarae rygbi i\u2019r pentref a gweithio\u2019n galed. Ond roeddwn bob amser angen disgyblaeth. Roeddwn yn dechrau poeni na fyddwn i byth yn gwireddu fy mreuddwyd fel chwaraewr rygbi gan fy mod mor ddrwg ar y cae rygbi \u2013 cefais fy ngwahardd lawer gwaith \u2013 unwaith am ddeg wythnos."}, {"text_idx": "#000008", "text": "\u2018Yna yn 1988 fe gaeodd y pyllau glo ac fe gollais i fy ngwaith. Doedd rygbi ddim yn broffesiynol (h.y. cael ta\u0302l am chwarae) ar y pryd felly doedd hi ddim yn glir o gwbl y gallwn wneud bywoliaeth allan o\u2019r ge\u0302m. Ond fe ddaeth cyfle i fi fynd i Seland Newydd i chwarae, ac i ffwrdd a\u0302 mi. Ar o\u0302l i mi ddod yn o\u0302l dechreuodd fy ngyrfa rygbi go iawn \u2013 roedd pethau\u2019n gwella."}, {"text_idx": "#000009", "text": "\u2018Dwi\u2019n dal i gofio\u2019r alwad ffo\u0302n yn dweud fy mod wedi cael fy newis i chwarae rygbi i Gymru am y tro cyntaf. Roeddwn yn palu twll ym mharc Pontypridd \u2013 ond mi wnes i gamu allan o\u2019r twll yn sydyn iawn pan glywes i\u2019r newyddion!"}, {"text_idx": "#000010", "text": "\u2018Roedd y cap cyntaf yn wych, ond doeddwn i ddim eisiau dim ond un cap \u2013 roeddwn eisiau llawer mwy. Mae\u2019n od, ond pan fyddwn yn anelu at rywbeth ac yna yn ei gael, dan ni\u2019n gweld nad yw yn ein boddhau wedi\u2019r cyfan. Pan oeddwn yn fachgen bach roeddwn yn meddwl, \u2018Pan fyddaf fi yn chwarae rygbi i Gymru mi fyddaf fi\u2019n cael gwyliau braf a char mawr\u2019, ac ie mi roedden nhw\u2019n braf \u2013 ond doedden nhw ddim yn llenwi\u2019r gwacter oedd yn fy mywyd."}, {"text_idx": "#000011", "text": "\u2018Daeth cyfnod arall trist pan oeddwn yn gapten ar di\u0302m rygbi Abertawe. Roedden ni\u2019n chwarae yn erbyn Caerdydd \u2013 y ge\u0302m pan dorrodd Gwyn Jones ei wddw. Roedd y ge\u0302m yn fyw ar S4C ac ar ddiwedd y ge\u0302m fe wnes i neidio i mewn i\u2019r dorf oedd yn gwylio\u2019r ge\u0302m. Roedd pawb yn meddwl mod i wedi gwneud Eric Cantona (chwaraewr o Man U wnaeth ymosod ar gefnogwr am weiddi arno o\u2019r dorf), ond roedd fy nhad wedi cael trawiad ar y galon tra\u2019r oeddwn yn chwarae."}, {"text_idx": "#000016", "text": "\u2018Mae rhai pobl yn dweud fy mod wedi dod yn Gristion gan fy mod wedi cael gormod o bwmps ar y pen! Ond dwi\u2019n credu pe byddwn i wedi bod yn y sefyllfa dwi ynddi heddiw pan oeddwn i yn chwarae, fe fyddwn i wedi bod yn llawer gwell chwaraewr. Yn sicr fe fyddwn i wedi bod yn llawer cryfach person a llawer mwy o ddisgyblaeth bersonol gennyf. Dwi\u2019n teimlo hefyd fod gennyf i integriti bellach sydd ddim yn effeithio ar ba mor gystadleuol ydw i. Yn anffodus fyddwn i byth yn gallu chwarae rygbi i Gymru gan fy mod dros 45 oed nawr a tua pum sto\u0302n yn rhy dew! Ond dwi\u2019n siw\u0302r y bydd yna lawer o sefyllfaoedd heriol i\u2019w wynebu oddi ar y cae chwarae."}]